Document ID: /roh_data/filtered/fineweb-2-filterrobots_roh.jsonl.gz/60779

Durant bunamain in mez di han persunas interessadas gì la pussaivladad da dar in sguard en las lavurs actualas da la construcziun dal nov tunnel da l’Alvra. Ils organisaturs da la Viafier retica avevan spetgà da quai da 1'000 visitaders. A la fin dal di dal plazzal avert vegnan quai ad esser stà var 2'000 interessads ch'èn vegnì a guardar, sco ils organisaturs han ditg. Per la Viafier retica è quest arranschament stà ina chaschun per mussar ad in public vast quai ch’ins na vesa uschiglio betg.
Sper la guida tras il plazzal ed ina exposiziun da novs vehichels sin binaris è era la visita en l'intern, pia en il tunnel, stada da grond interess.
Per l’emprima giada insumma han ins pudì visitar il lieu da las lavurs da perfuraziun sco era la caverna cun la zona da disturbi «Raibler Rauwacke», il mument in dals lieus da lavur ils pli principals da la construcziun dal nov tunnel. En questa caverna vegn numnadamain schelà il grip da la zona da disturbi enfin che tut il massiv è stabil avunda per cuntinuar cun las lavurs d’avanzament.
Autas visitas ord il Giapun
Era ina delegaziun Giapunaisa cun represchentants da la «Hakone Tozan Railway», dapi il 1979 la viafier partenaria da la Viafier retica han fatg part a las festivitads. A chaschun dal di da las portas avertas è vegnì inaugurà in nov cumpartiment da tren en il stil Giapunais che fa a partir dad uss part ad in dals novs trens da cumposiziun bloccada da l’Alvra.
La «Hakone Tozan Railway» è la pli veglia viafier da muntogna dal Giapun e fabritgada tenor l’exempel da la lingia dal Bernina. Adina puspè han ins communablamain fatg pliras acziuns da reclama ensemen. «Tozan» (登山) munta dal reminent «ir en ils culms», «Hakone» è il num d'ina citad pitschna en il Giapun.